仙都山獨峰大雪歌
作者：陳仁玉
朝代：宋

paragraphs: 仙居仙人游仙都，帝遣滕六爲先驅。
天花撩亂繽紛舞，秉圭植璧仙靈趨。
削瓜青玉一萬仞，拔地挺挺撐元虛。
人言黄帝此輕舉，上有蓮花開碧湖。
我疑此是廣成子，守道特立萬萬古。
我來有問輒不應，窈窈冥冥誰與語。
丹邱赤城我所棲，任意逍遥了無伍。
老君牧龍種芝田，草莽向人縈網罟。
人間逼窄知奈何，桑田滄海無回波。
吞腥啄腐競晷刻，角牙觸齧傷天和。
從旁掀髯每大笑，仙都峰頭更觀妙。
甚欲點鐵成黄金，却恐黄金誤後人。